b'\n_START_ARTICLE_\nSamostan San Mill\xc3\xa1n de la Cogolla\n_START_SECTION_\nZgradbi Suso in Yuso\n_START_PARAGRAPH_\nUstanovitelji so zgradili dve stavbi, Suso in Yuso, ki sta bili 4. decembra 1997 vpisani pod UNESCO svetovno dedi\xc5\xa1\xc4\x8dino iz kulturnih, zgodovinskih, literarnih in verskih razlogov. Tukaj so se zapisale prve besede v jeziku, ki ga danes poznamo pod imenom kastilj\xc5\xa1\xc4\x8dina oziroma \xc5\xa1pan\xc5\xa1\xc4\x8dina. Vlada avtonomne pokrajine La Rioja si zaradi pomembnosti samostanov prizadeva za njuno ohranitev in za\xc5\xa1\xc4\x8dito ter za raziskovanje in dokumentacijo za\xc4\x8detkov \xc5\xa1panskega jezika. Danes je samostan v lasti manj\xc5\xa1e skupine osmih menihov, ki poleg duhovnega poklica upravljajo tudi kulturne in turisti\xc4\x8dne zadeve kompleksa. Vsako leto ga obi\xc5\xa1\xc4\x8de okoli 150 000 turistov, predvsem skupine \xc5\xa1olskih otrok, zato je \xc5\xa1irjenje in ohranjanje njegovega pomena izredno pomembno. V ta namen so ustanovili izobra\xc5\xbeevalni program za otroke, ki se v sklopu \xc5\xa1ole izobra\xc5\xbeujejo o pomenu kulturne dedi\xc5\xa1\xc4\x8dine in se tudi sami za\xc4\x8dnejo zavzemati za ohranjanje le te.\n_START_SECTION_\nSamostan Suso\n_START_PARAGRAPH_\nStarej\xc5\xa1a zgradba, San Mill\xc3\xa1n de Suso, se nahaja na vrhu gore (suso v stari kastilj\xc5\xa1\xc4\x8dini pomeni zgoraj), medtem ko se San Mill\xc3\xa1n de Yuso nahaja spodaj (Yuso pomeni spodaj). _NEWLINE_Suso je nastal iz dveh jam, ki so ju poselili San Mill\xc3\xa1n in njegovi u\xc4\x8denci v \xc5\xa1estem stoletju. Zaporedne \xc5\xa1iritve, ki so te jami spremenile v samostan, je mogo\xc4\x8de opaziti v razli\xc4\x8dnih arheolo\xc5\xa1kih slogih od \xc5\xa1estega do desetega stoletja. To so slogi visigodov, pokristjanjenih muslimanov (\xc5\xa1pansko: moz\xc3\xa1rabe) in romanski slog. Kulturni pomen te stavbe se ka\xc5\xbee v zbirki rokopisov in kodeksov.\n_START_SECTION_\nSamostan Yuso\n_START_PARAGRAPH_\nSamostan Yuso, zgrajen v enajstem stoletju, izstopa po svoji velikosti. Bil je obnovljen v \xc5\xa1estnajstem, sedemnajstem in osemnajstem stoletju in zdru\xc5\xbeuje razli\xc4\x8dne stile, predvsem renesan\xc4\x8dnega in baro\xc4\x8dnega. V njem so shranjeni bogati umetni\xc5\xa1ki zakladi: slike \xc5\xa1panskih slikarjev, skrinjice iz zlata in slonovine\xe2\x80\xa6 Kot stara romanska zgradba je popolnoma propadel leta 1504, nato pa so zgradili sedanjo stavbo, ki je delovala kot skupnost benediktincev.\n_START_SECTION_\nKulturni pomen\n_START_PARAGRAPH_\nPomembni so cerkev, samostan, baro\xc4\x8dna zakrstija, knji\xc5\xbenica in arhiv. Je sede\xc5\xbe Mednarodnega raziskovalnega centra \xc5\xa1panskega jezika. _NEWLINE_Knji\xc5\xbenica je ohranjena tak\xc5\xa1na, kot je bila v devetnajstem stoletju. Njena pomembnost ni v \xc5\xa1tevilu knjig, temve\xc4\x8d v redkih ohranjenih primerih, ki se tam nahajajo. Ena teh bibliografskih redkosti je Evangelij Jer\xc3\xb3nima Nadala iz leta 1595. _NEWLINE_Iz romanskega obdobja izvirata dve pomembni najdbi: grob svetnika iz dvanajstega stoletja, ki se nahaja v samostanu Suso in skrinjici San Mill\xc3\xa1na in San Felicesa, ki ju hranijo v samostanu Yuso.'